(4) Il-Partit Progressiv ; fejn hu ? Il-Partit Laburista għandu mexxej li stqarr li personalment hu favur id-divorzju imma jemmen li jrid iħalli lil kulħadd fil-liberta' li jiddeċiedi skond il-kuxjenza. Posizzjoni nobbli ħafna kieku, sakemm tinduna għalfejn. Għax Joseph Muscat qiegħed f'dilemma. Jemmen li bħala partit "progressiv" mhux biss għandu jkun favur id-divorzju imma għandu jkun fuq quddiem. Imma rrealizza li fuq din il-materja l-partit tiegħu m'hu progressiv xejn : hu konservattiv daqs il-PN. Issa mill-PN tistenniha. Kien konsistenti ma dak li stqarr tul is-snin. Ngħiduha kif inhi: qatt ma stennejt li l-PN ikun favur id-divorzju. Forsi hemm xi żewġ membri parlamentari oħra li huma favur id-divorzju imma iddeċidew li joqgħodu lura. Imma xejn iktar mill-PN. Diġa qalu izjed milli mistenni Jeffrey Pullcino Orlando, Jesmond Mugliette u Karl Gouder. Imma minn partit li jiddeskrivi lili nnifsu bħala " soċjalista, progressiv u moderat " kont nistenna mod ieħor. Li jkollok Membru Parlamentari wieħed jew tnejn li jaħsibha differenti wieħed jistenniha. Imma li l-parti l-kbira tal-Membri Parlamentari tal-Labour qed jaħsbuha, jistudjaw, għadhom ma qrawx il-liġi ....... tindika affarijiet oħra. Qiegħed jirriżulta li l-Partit Laburista taħt Joseph Muscat huwa partit konservattiv.
Id-Divorzju : ħawwadni forsi nifhem (4)